**NEXSTIM OYJ**

**SITOUTTAVAN OSAKEPALKKIOJÄRJESTELMÄN EHDOT**

Nexstim Oyj:n nimitysvaliokunta on päättänyt esittää Nexstim Oyj:n (**Yhtiön**) varsinaiselle yhtiökokoukselle, että sitouttava osakepalkkiojärjestelmä (**Ohjelma**) toteutetaan Yhtiön hallituksen (**Hallitus**) valittujen jäsenten osalta seuraavilla ehdoilla:

**1. Ohjelman tavoitteet**

Ohjelma perustetaan täydentämään valittujen Hallituksen jäsenten (**Osallistujat**) saamaa palkkiota. Osallistujat ovat riippumattomia suhteessa Yhtiöön. Tarkoituksena on yhdistää osakkeenomistajien ja Osallistujien tavoitteet Yhtiön arvon kasvattamiseksi ja tarjota Osallistujille Yhtiön osakkeiden (**Osake/Osakkeet**) vastaanottamiseen ja ansaitsemiseen perustuva palkkio-ohjelma. Ohjelmaan osallistuminen ei vaikuta Hallituksen jäsenenä toimimisen mahdollisiin muihin ehtoihin.

**2. Palkkion ja ansaintakauden määrittäminen**

Ohjelma antaa Osallistujille mahdollisuuden saada palkkiona osakeyksiköitä (**Osakeyksiköt**). Ohjelmassa yksi (1) Osakeyksikkö vastaa yhtä (1) Yhtiön Osaketta. Palkkion maksun ehtona on, että Osallistujan toimivalta Hallituksen jäsenenä on voimassa ansaintakauden viimeisenä päivänä, ellei erikseen toisin määritetä jäljempänä kohdissa 3.4 ja 5.4.

Ohjelma sisältää neljä (4) ansaintakautta, jotka vastaavat Hallituksen jäsenten toimikausia (varsinaisesta yhtiökokouksesta seuraavaan varsinaiseen yhtiökokoukseen laskettuna) 2016–2017, 2017–2018, 2018–2019 ja 2019–2020 (jäljempänä kustakin ansaintakaudesta erikseen käytetään nimitystä **Ansaintakausi**).

Yhtiön varsinainen yhtiökokous määrittää Ohjelmassa kaikille Osallistujille erikseen maksetun bruttopalkkion suuruuden. Annettu palkkio määritetään joko Osakeyksiköiden määränä tai käteisenä. Käteisenä määritetty palkkio muunnetaan Osakeyksiköiksi Ansaintakauden alussa. Myönnetyn palkkion muuntaminen Osakeyksiköiksi perustuu Osakkeen vaihtovolyymilla painotetun osakekurssin keskiarvoon Helsingin pörssissä kahdenkymmenen (20) kauppapäivän aikana Yhtiön vuoden 2016, 2017, 2018 ja 2019 tilipäätöksen julkaisemispäivän jälkeen.

**3. Palkkion maksaminen**

Ohjelman mukainen palkkio maksetaan Osallistujalle Osakkeina ansaintakauden päätyttyä. Palkkio maksetaan neljän (4) viikon kuluessa vuosien 2017, 2018, 2019 ja 2020 varsinaisista yhtiökokouksista.

**3.1. Verot**

Palkkio Ansaintakaudelta tarkoittaa Osakeyksiköiden bruttomäärää ennen verojen vähentämistä. Palkkiosta pidätetään verot ja työnantajamaksut voimassa olevien lakien mukaisesti (**Vero/Verot**).

Maksettava palkkio muodostuu Osakkeiden nettomäärästä, joka jää jäljelle bruttopalkkioon perustuvien Verojen kattamiseen tarvittavan käteisosuuden vähentämisen jälkeen (**Netto-osakkeet**). Yhtiö pidättää verot palkkion käteisosuudesta voimassa olevan lain mukaisesti. Yhtiö vastaa Netto-osakkeiden maksun yhteydessä maksettavasta varainsiirtoverosta, joka vähennetään palkkion käteisosuudesta.

Vaikka Yhtiö pidättää verot, Osallistujat ovat omassa henkilökohtaisessa verotuksessaan henkilökohtaisesti vastuussa jäljellä olevasta ja lopullisesta Verosta, joka maksetaan palkkion perusteella sovellettavien lakien mukaisesti.

Palkkiota ei katsota eläkepalkaksi eikä se kartuta eläkettä, ellei maan, jossa Osallistujan kotipaikka on, lainsäädäntö toisin vaadi.

**3.2. Palkkion maksaminen**

Netto-osakkeet kirjataan Osallistujan arvo-osuustilille Suomessa.

Netto-osakkeiden ja käteisosuuden arvot määritetään Netto-osakkeiden rekisteröintipäivämääränä voimassa olevan osakekurssin perusteella. Sovellettava osakekurssi on Osakkeen vaihtovolyymilla painotetun osakekurssin keskiarvo Helsingin pörssissä valuuttakaupan sulkeutumisen jälkeen Netto-osakkeiden rekisteröintipäivämääränä. Jos arvotilille kirjaamispäivä ei ole kauppapäivä tai jos Osakkeesta ei ole käyty kauppaa arvotilille kirjaamispäivänä, osakekurssi on Osakkeen vaihtovolyymilla painotetun osakekurssin keskiarvo Helsingin pörssissä valuuttakaupan sulkemisen jälkeen päivänä, joka edeltää lähinnä Netto-osakkeiden arvo-osuustilille kirjaamispäivää.

**3.3. Yleiset palkkionmaksulausekkeet**

Oikeus palkkioon on henkilökohtainen, ja palkkio maksetaan vain Osallistujalle. Oikeutta palkkioon ei voi siirtää.

Hallituksella on oikeus päättää erittäin painavista syistä, että Yhtiö maksaa palkkion kokonaan tai osittain käteisellä Osakkeen vaihtovolyymilla painotetun osakekurssin keskiarvon perusteella Helsingin pörssissä palkkion maksupäivää edeltävän kalenterikuukauden aikana. Tässä tapauksessa Hallituksella on oikeus velvoittaa Osallistuja hankkimaan Osakkeita maksettua nettopalkkiota vastaavalla summalla.

**3.4. Palkkionmaksulausekkeet tietyissä tapauksissa**

Yhtiökokouksella on oikeus pienentää Ohjelmassa sovittuja palkkioita tai lykätä palkkion maksu Yhtiölle paremmin sopivaan ajankohtaan, jos Yhtiön määräysvallan ulkopuolella olevat muutokset voivat aiheuttaa Yhtiölle suurta vahinkoa tai kohtuuttoman lopputuloksen toteutettaessa Ohjelmaa.

Myönnetty palkkio maksetaan Osallistujalle neljän (4) viikon kuluessa päivämäärästä, jolloin kolmas osapuoli ilmoittaa omistavansa Yhtiön Osakkeista ja äänistä vähintään 50 prosenttia. Kolmas osapuoli on osakkeenomistaja, joka ei lukeudu Yhtiön omistajiin vuoden 2016 varsinaisessa yhtiökokouksessa eikä ole Yhtiön omistajien perheenjäsen tai Yhtiön omistajien sukulainen tai mainittujen henkilöiden hallinnassa oleva yritys eikä myöskään ole Yhtiön tai samaan konserniin kuuluvan yrityksen henkilöstön jäsen.

##### **3.5. Hallituksen jäsenen toimikauden päättyminen**

Jos Osallistuja lopettaa hallituksen jäsenen tehtävässä ennen Ansaintakauden päättymistä, hänelle ei makseta palkkiota kyseiseltä Ansaintakaudelta.

**4. Osakkeenomistajan oikeus saatuihin Osakkeisiin**

Osakkeenomistajan oikeudet Osallistujien arvo-osuustileille merkittyihin Osakkeisiin siirtyvät Osallistujille Osakkeiden siirron rekisteröintipäivämääränä. Jos annettavat Osakkeet ovat uusia, Osakkeisiin liittyvät oikeudet astuvat voimaan Osakkeiden kaupparekisteriin rekisteröintihetkellä.

**5. Muutokset tietyissä tapauksissa**

**5.1. Voitonjako ja varojen muu jako**

Jos Yhtiö päättää jakaa osinkoa tai varoja rajoittamattoman oman pääoman varannoista tai päättää pienentää osakepääomaansa jakamalla osakepääomaa osakkeenomistajille tai päättää pienentää emissiorahastoa jakamalla osakkeenomistajille pääomaa emissiorahastosta, Hallitus päättää Ansaintakauden alkamisen jälkeen ja ennen palkkion maksua Yhtiön normaalista käytännöstä poiketen muutoksista, jotka tehdään palkkiona annettavien Osakeyksiköiden tai Osakkeiden määrään tai palkkioon siten, että Osallistujan asema säilyy yhdenvertaisena suhteessa osakkeenomistajaan.

**5.2. Omien Osakkeiden hankinta**

Yhtiön omien osakkeiden hankinta tai takaisinosto tai osakeoptioiden tai muiden Osakkeisiin liittyvien erityisten oikeuksien hankinta ei vaikuta Ohjelmaan.

**5.3. Osakeannit**

Jos Yhtiö päättää Ansaintakauden alkamisen jälkeen ja ennen palkkion maksamista osakeannista tai osakeoptioiden tai muiden Osakkeisiin oikeuttavien oikeuksien myöntämisestä siten, että osakkeenomistajilla on etuoikeus Osakkeiden merkintään, Hallitus päättää muutoksista, jotka tehdään palkkiona annettavien Osakeyksiköiden tai Osakkeiden määrään tai palkkioon siten, että Osallistujan asema säilyy yhdenvertaisena suhteessa osakkeenomistajaan.

**5.4. Sulautuminen, jakautuminen ja osakkeiden lunastaminen**

Palkkio muunnetaan seuraavissa tapauksissa rahaksi kertomalla palkkioksi annettavien Osakeyksiköiden tai Osakkeiden määrä tai palkkio sulautumis-, jakautumis- tai lunastamishinnalla, minkä jälkeen palkkio maksetaan kokonaan käteisellä. Palkkio maksetaan Hallituksen päättämänä päivämääränä neljän (4) viikon kuluessa yhtiökokouksesta, jossa päätettiin Osakkeiden sulautumisesta tai jakautumisesta, tai neljän (4) viikon kuluessa välimiesoikeuden antamasta lunastamispäätöksestä, kuitenkin viimeistään alkuperäisen palkkion maksupäivämääränä. Edellä kuvatulla tavalla menetellään seuraavissa tapauksissa:

– Yhtiö päättää ansaintakauden alkamisen jälkeen ja ennen palkkion maksua sulautumisesta toiseen yhtiöön tai yhtiöön, joka muodostetaan kombinaatiofuusion tuloksena,

– Yhtiö päättää Ansaintakauden alkamisen jälkeen ja ennen palkkion maksua Yhtiön täydellisestä jakautumisesta

– osakkeenomistajalle muodostuu oikeus ja velvollisuus lunastaa Yhtiön kaikki Osakkeet Suomen osakeyhtiölain luvun 18 kohdan 1 mukaisesti Ansaintakauden alkamisen jälkeen ja ennen palkkion maksua sen johdosta, että osakkeenomistaja omistaa yli 90 prosenttia Yhtiön Osakkeista ja äänistä.

Ohjelma raukeaa näissä tapauksissa.

**6. Ohjelman hallinta**

Yhtiökokous päättää kaikista Ohjelmaan liittyvistä olennaisista asioista.

Hallitus voi tarpeen mukaan ehdottaa yhtiökokoukselle, että se valtuuttaa Hallituksen päättämään omien Osakkeiden hankinnasta Ohjelman toteuttamiseen tarvittavan osakemäärän hankkimiseksi Suomen osakeyhtiölaissa määritetyllä tavalla. Hallitus voi lisäksi tarpeen mukaan ehdottaa yhtiökokoukselle, että se valtuuttaa Hallituksen päättämään osakeannista Ohjelman toteuttamiseen tarvittavan osakemäärän laskemiseksi liikkeelle Suomen osakeyhtiölaissa määritetyllä tavalla.

**7. Ohjelman ehtojen muuttaminen**

Yhtiön yhtiökokous voi Ansaintakauden aikana muuttaa Ohjelman ehtoja erittäin painavista syistä. Ehtoja voidaan muuttaa vain siten, ettei Osallistujalle koidu merkittävää taloudellista hyötyä tai vahinkoa ehtojen muutoksesta.

Yhtiökokous voi tarpeelliseksi katsomassaan laajuudessa muuttaa tai täydentää näitä ehtoja tai poiketa niistä suhteessa yksittäiseen Osallistujaan, suhteessa Osallistujiin, joiden kotipaikka on tietyssä maassa, tai suhteessa yleisesti kaikkiin Osallistujiin Ohjelman tai sen ehtojen muuttamiseksi, mukaan lukien takautuva muutos käynnissä olevan Ansaintakauden alkamisen jälkeen tarkoituksena muuttaa tai yhdenmukaistaa ehtoja paikallisten lakien, sääntelyn tai verotuskäytäntöjen tai niihin tehtyjen muutosten vaatimalla tavalla tai tarkoituksena lievittää tällaisesta muutoksesta aiheutuvaa kustannusten kasvua tai estää tai poistaa se.

**8. Sovellettava laki ja kiistojen ratkaiseminen**

Näihin ehtoihin sovelletaan Suomen lainsäädäntöä. Kaikki tähän Ohjelmaan tai sen rikkomiseen, irtisanomiseen tai voimassaoloon perustuvat tai liittyvät kiistat, erimielisyydet tai vaateet ratkaistaan lopullisesti välimiesmenettelyllä Suomen kauppakamarin välimiesmenettelysääntöjen mukaisesti. Välimiehiä on yksi. Välimiesmenettelyn paikkana on Helsinki, Suomi, ja kielenä suomi tai englanti.

Nämä ehdot on laadittu ensisijaisesti englannin kielellä. Jos mahdollisten käännösten ja englanninkielisen version välillä on ristiriita, englanninkielisellä asiakirjalla on etusija.